16ኛ ሳምንት የኢትዮጵያ ፕሪሚዬር ሊግ ጨዋታዎች ከነገ ጀምሮ ይካሄዳሉ፡፡
በ16 ቡድኖች መካከል የሚካሄደው የኢትዮጵያ የወንዶች ፕሪሚዬር ሊግ ሁለተኛ ዙር ጨዋታዎች ከነገ ጀምሮ በተለያዩ የሀገሪቱ ክፍሎች ይካሄዳሉ፡፡ በመጀመሪያ ዙር በተካሄዱ 15 ጨዋታዎች መልካም የሚባል ፉክክር የታየበት ጨዋታ ቀጣይ 15 ጨዋታዎች ይቀሩታል፡፡የሁለተኛው ዙር የፕሪሚዬር ሊግ ጨዋታ ነገ የካቲት 28 /2012 ዓ.ም በሁለት ጨዋታዎች ሲጀመር ፋሲል ከነማ በባሕር ዳር ዓለም ዓቀፍ ስታዲዬም ከአዳማ ከተማ ጋር ይጫወታል፡፡ ፋሲል ከነማ በ14ኛ ሳምንት የኢትዮጵያ ፕሪሚዬር ሊግ መርሀ ግብር ጎንደር ላይ ከቅዱስ ጊዮርጊስ ጋር ባደረገው ጨዋታ ‹‹ደጋፊዎቹ ያልተገባ ባህሪ አሳይተዋል›› በሚል በዲሲፒሊን ኮሚቴው ቅጣት ተላፎበታል፡፡ በኮሚቴው ቅጣት መሠረትም አጼዎቹ በሜዳቸው የሚያደርጉትን አንድ ጨዋታ በሌላ ሜዳ እንዲጫወቱ መቀጣታቸው ይታወሳል፡፡ ይህን ተከትሎም ጎንደር አጼ ፋሲለደስ ስታዲዬም ሊያደርጉት የነበረውን የ16ኛ ሳምንት ጨዋታ በባሕር ዳር ዓለም አቀፍ ስታዲዬም እንዲጫወቱ ተወስኖባቸዋል፡፡ስለጨዋታው ቅድመ ዝግጅት ለአብመድ አስተያየት የሰጡት የአጼዎቹ አሰልጣኝ ስዩም ከበደ በአፍሪካ ኮንፌደሬሽን ዋንጫ ከአዛም ጋር በባሕር ዳር ዓለም አቀፍ ስታዲዬም ያደረጉትን ጨዋታ አስታውሰው የተደረገላቸው አቀባበልና የነበረው የደጋፊዎች ድባብ ጥሩ እንደነበር ተናግረዋል፡፡ “ከጎንደር ባሕር ዳር መጥተን ስንጫዎት እንደቤታችን ነው የምናዬው፤ ደጋፊዎቹም ከእኛ ጋር እንዳሉ ነው የምንቆጥረው” ብለዋል፡፡ ሜዳውም ቢሆን ከ15 ቀን በላይ ጥሩ እንክብካቤ ሲደረግለት ስለቆዬ ለጨዋታ ምቹ መሆኑን ተናግረዋል፡፡ ከሜዳቸው ውጭ በባሕር ዳር መጫወትም ተፅዕኖ እንደማይፈጥርባቸው ተናግረዋል፡፡ ነገር ግን ወደፊት እንዲህ ዓይነት ድርጊት እንዳይፈጠር እና ቡድኑ እንዳይጎዳ ጥንቃቄ መደረግ እንዳለበትም አሳስበዋል፡፡ ደጋፊዎች ወደፊት እንደዚህ ዓይነት ነገር እንደማይፈጥሩ እንደሚያምኑም ገልጸዋል፡፡